b"\n_START_ARTICLE_\nEnrique Porta Gu\xc3\xadu\n_START_SECTION_\nBiografia\n_START_PARAGRAPH_\nPorta inici\xc3\xa0 la seva traject\xc3\xb2ria futbol\xc3\xadstica en equips locals fins que ingress\xc3\xa0 com a juvenil en les categories inferiors del Reial Saragossa. Aix\xc3\xb2 no obstant, comen\xc3\xa7\xc3\xa0 a destacar a les files de la Sociedad Deportiva Huesca la temporada 1967/68, quan marc\xc3\xa0 34 gols, fet que li valgu\xc3\xa9 per fitxar pel Granada Club de F\xc3\xbatbol de primera divisi\xc3\xb3._NEWLINE_Els seus inicis al club andal\xc3\xbas foren complicats, perqu\xc3\xa8 l'obligaren a jugar de defensa i tan sols disput\xc3\xa0 5 partits. La temporada seg\xc3\xbcent encara fou m\xc3\xa9s complicada, perqu\xc3\xa8 fou descartat pel t\xc3\xa8cnic N\xc3\xa9stor Rosi i fou obligat a jugar amb l'equip filial, malgrat que Porta ja comptava amb 26 anys._NEWLINE_La temporada 1970/71 torn\xc3\xa0 al primer equip, aix\xc3\xb2 no obstant, no fou fins a la temporada seg\xc3\xbcent que comen\xc3\xa7\xc3\xa0 a jugar regularment i on anot\xc3\xa0 20 gols, fet que li valgu\xc3\xa9 per al\xc3\xa7ar-se amb el Trofeu Pichichi com a m\xc3\xa0xim golejador de la categoria._NEWLINE_Porta jug\xc3\xa0 amb el Granada fins a l'any 1975, quan retorn\xc3\xa0 a Arag\xc3\xb3 per jugar dues temporades a les files del Reial Saragossa abans de retirar-se."